પુરાણી હિન્દી ફિલ્મોમાં જેમ બે જોડિયા ભાઈ બચપ્નમાં બિછડી જાય અને મોટા થઈને એક ચોર બને તો એક પોલીસ બને, એવી થીમ પર પાર વિનાની ફિલ્મો આવી ચૂકી છે. પરંતુ આવી થીમ પર કોઈ રાષ્ટ્રનો જન્મ થાય એવું બને? પૂર્વ એશિયામાં આવેલા દેશો ઉત્તર કોરિયા અને દક્ષિણ કોરિયાની બાબતમાં લગભગ એવું જ બન્યું છે. ઈ.સ. 1948 સુધી કોરિયા એક જ હતું, પરંતુ ત્યાં સુધી એટલે કે 1910માં થયેલી ‘જાપાન-કોરિયા એનેક્સેશન ટ્રિટી’ અનુસાર કોરિયાએ જાપાનનું આધિપત્ય સ્વીકાર્યું. જો કે મોટા ભાગના રાજકીય-ઇતિહાસકારો એ કરારને યોગ્ય ગણતા નથી, કેમ કે જાપાને ધાકધમકી અને લાંચથી એ ટ્રિટી કરાવી લીધો હોવાની થિયરી છે. જે હોય તે, પરંતુ એનું પરિણામ એ આવ્યું કે જાપાને પોતાના ક્રૂર પંજા હેઠળ કોરિયાને દબાવી દીધું. જાપાનથી છુટકારો મેળવવા માટે 1919માં થયેલી ‘માર્ચ ફર્સ્ટ મુવમેન્ટ’ને જાપાને અત્યંત ક્રૂરતાપૂર્વક દબાવી દીધી હતી. તેમાં જાપાની પોલીસ અને મિલિટરીએ લગભગ સાત હજારથી પણ વધુ પ્રદર્શનકારીઓને મારી નાખેલા. લાખો પુરુષોને પરાણે જાપાનની સેનામાં ધકેલી દેવામાં આવ્યા. ચાર લાખથી પણ વધુ કામદારોએ જાપાનની સામ્રાજ્યવાદી નીતિને કારણે બીજા વિશ્ર્વયુદ્ધમાં જીવ ગુમાવ્યા, જ્યારે બે લાખથી પણ વધુ સ્ત્રીઓ અને બાળકીઓને જાપાની સૈન્યની વાસના સંતોષવા માટે જાતિય ગુલામીમાં ધકેલી દેવામાં આવી, જેમને ‘કમ્ફર્ટ વિમેન’ એવું નામ આપવામાં આવતું. કોરિયાની પોતીકી ઓળખ ભૂંસી નાખવા માટે જાપાને કોઈ કસર છોડી નહોતી. એટલે સુધી કે કોરિયાની ભાષાઓ પર પણ આકરા પ્રતિબંધો ઠોકી દેવાયેલા. ‘સોશી-કાઇમેઇ’ નામની પાલિસી અંતર્ગત કોરિયન લોકોને જાપાનીઝ અટકો અપ્નાવવાની ફરજ પાડવામાં આવતી. હજારોની સંખ્યામાં પ્રાચીન પ્રતિકૃતિઓ, શિલ્પો અને અન્ય ઐતિહાસિક વારસા સમી વસ્તુઓને જાપાન ભેગી કરી દેવામાં આવી.